琴旨
作者：舒岳祥
朝代：宋

paragraphs: 重露洗叢菊，長宇流哀鴻。
瞽月入九地，啞木號太空。
老翁中夜起，清坐尋絲桐。
兩片乾死木，和合藏深衷。
七絃說妙義，十指揚春風。
自古知音者，舜文周孔公。
四聖洗憂患，琴與易道通。
舜處嚚傲厄，文居君臣窮。
二叔流讒言，陳蔡靡所容。
物外有變逆，聖道當正中。
感此悟琴旨，瞭然古人胸。
置琴且勿彈，待我讀易終。